Ir-Regolament tal-Kunsill (KEE) Nru 1134/91
tad-29 ta' April 1991
fuq l-arranġamenti tat-tariffi applikabbli għall-importazzjoni ta' prodotti fil-Komunità li joriġinaw f'territorju okkupat u t-tħassir ta' Regolament (KEE) Nru 3363/86
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 113 tiegħu,
Wara li kkunsidra l-proposta tal-Kummissjoni,
Billi prodotti li joriġinaw fix-xatt tal-punent tax-xmara Ġordan jew l-Istrixxa ta' Gaza (imsejħa "territorju okkupat"), it-tnejn okkupati minn Iżrael, igawdu trattament preferenzjali fil-każ ta' aċċess għas-suq tal-Komunità taħt ir-Regolament tal-Kunsill (KEE) Nru 3363/86 tal-27 ta' Ottubru 1986 fuq l-arranġamenti tat-tariffi applikabbli għall-importazzjoni ta' prodotti fil-Komunità li joriġinaw f'territorju okkupat [1];
Billi t-trattament preferenzjali jipprovdi għal aċċess ħieles fis-suq tal-Komunità għal merkanzija industrijali u trattamement tariffarju preferenzjali għal ċerti prodotti agrikoli;
Billi huwa xieraq li jiġu mdaħħla miżuri li jwasslu għal titjib malajr fil-kondizzjonijiet ta' aċċess fis-suq tal-Komunità għall-prodotti agrikoli li joriġinaw f'territorju okkupat; billi, biex jintlaħaq dan il-għan, ir-Regolament (KEE) Nru 3363/86 għandu jiġi mibdul b'Regolament ġdid,
ADOTTA DAN IR-REGOLAMENT:
Artikolu 1
1. Prodotti għajr dawk li jinsabu fil-lista fl-Anness II tat-Trattat u li joriġinaw f'territorju okkupat għandhom jiġu importati fil-Komunità mingħajr restrizzjonijiet ekwivalenti jew miżuri li għandhom effet ekwivalenti u ħielsa minn dazji doganali u piżijiet li għandhom effet ekwivalenti.
2. F'każ ta' merkanzija msemmija fl-Anness tar-Regolament tal-Kunsill (KEE) Nru 3033/80 tal-11 ta' Novembru 1980 li jniżżel l-arranġamenti kummerċjali applikabbli għal ċertu merkanzija li tirriżulta mill-ipproċessar ta ċerti prodotti agrikoli [2] li tali lista tinsab fl-Anness I hawnwekk, paragrafu 1 għandu jgħodd biss għall-komponent fiss tal-ħlas impost fuq din il-merkanzija importata fil-Komunità.
Artikolu 2
Id-dazji doganali fuq merkanzija importata fil-Komunità ta' prodotti agrikoli msemmija fl-Anness II u li joriġinaw fit-territorji okkupati għandhom jiġu eliminati f'żewġ rati indaqs, fl-1 ta' Jannar 1992 u fl-1 ta' Jannar 1993, u fil-perjodu indikat għal kull prodott.
Artikolu 3
1. L-Artikolu 2 għandu jgħodd fil-limiti ta' kwota tariffarja tal-Komunità ta' 1200 tunnellata metrika għal frawli taħt il-kodiċi NM 08101090.
2. Il-kwantità tar-referenza hija msemmija fl-Anness II hawnhekk għal ċerti prodotti.
Meta l-importazzjoni ta' xi prodotti minn dawn tisboq il-kwantità tar-referenza, il-prodotti miftiehma jistgħu jiġu soġġetti għal tariffa Komunitarja fuq il-kwota li għandha tgħodd għall-volum ekwivalenti tal-kwantitajiet tar-referenza, jekk l-ammonti importati jidhru li x'aktarx sejrin joħolqu problemi fis-suq tal-Komunità.
3. F'każi ta' Prodotti msemmija fl-Anness II għajr dawk imsemmija f'paragrafi 1 u 2, il-kwantitajiet tar-referenza tista' tiġi iffissata jekk l-ammonti importati jidhru li x'aktarx sejrin joħolqu problemi fis-suq tal-Komunità.
Dawn il-prodotti jistgħu sussegwentement jiġu soġġetti għal tariffi fuq il-kwoti taħt l-istess kondizzjonijiet bħal dawk msemmija fil-paragrafu 2.
4. Ir-rati ta' riduzzjonijiet msemmija fl-Anness II għandhom jgħoddu għall-ammonti importati fl-eċċess tal-kwoti.
5. Skond l-applikazzjoni ta' l-Artikolu 2, dazji doganali jkunu laħqu livell ta' 2 % jew inqas, il-ġabra tagħhom għanda tkun totalment sospiża.
Artikolu 4
Ir-regoli tal-Oriġini li japplikaw għandhom ikunu dawk stabbiliti fir-Regolament tal-Kummissjoni (KEE) Nru 4129/86 [3].
Artikolu 5
Ir-Regolament (KEE) Nru 3363/86 huwa hawnhekk imħassar.
Artikolu 6
Dan ir-Regolament għandu jidħol fis-seħħ fl-1 ta' Jannar 1992.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fid-29 ta' April 1991.